
Del I


KAPITTEL 1

Fraværet av tilskuere var det første som slo Edvard Matre. På tross av at to utrykningsbiler var parkert foran huset, sto ingen nysgjerrige tilskuere og lente seg over hagegjerdene og ingen naboer hadde samlet seg i små grupper for å spekulere i hva som kunne ha skjedd. Det kunne selvsagt skyldes det ufyselige været, men Edvard trodde ikke det var derfor. Dette var rett og slett ikke et slikt nabolag. Folk her passet sine egne saker – og sine egne penger.

En ambulanse sperret oppkjørselen. Edvard parkerte lenger nede i gaten og gikk tilbake. Det tok ikke mer enn to minutter, men det var lenge nok til at buksene ble mørke av fukt nedenfor regnfrakken, og at regnvann rant fra håret og ned i øynene. Han burde hatt en paraply liggende i bilen, tenkte han. Dette var tross alt Bergen, men mange år på Østlandet hadde tydeligvis sløvet sansene.

«Førstebetjent Matre,» sa han til den unge kvinnen som sto i porten. Hun spurte ikke om tjenestebevis, flyttet seg bare til side, forsiktig, slik mennesker gjør når de må stå lenge ute i regnet og er redd for at en brå bevegelse vil åpne en glipe for vannet.

Han gikk rundt ambulansen, skimtet så vidt silhuetten av to rødkledde mennesker bak frontruten, men stoppet ikke.

Huset besto av mye grå granitt og brede karmer i eik. De blyinnfattede vinduene på fasaden satt så høyt oppe på veggen at de var umulig å se gjennom. Det var et staselig hus, tenkte han, men ikke direkte imøtekommende. Mer som et fort. Han ristet seg og gikk inn.

Tre uniformerte betjenter sto rett innenfor døren i en liten gruppe. Edvard henvendte seg til den eldste, en høy mann med dype furer rundt munnen, som han visste het Rødland.

«Hva har vi her?»

«Et lik,» sa Rødland og viste med tommelen over skulderen.

Edvard så dit han pekte, gjennom tre døråpninger som lå på rad og rekke. Alt så normalt ut, fra der han sto. Ingen tegn til vold eller kamp.

«Han ligger i den innerste stuen. Det er temmelig stygt.»

«Du er sikker på at han er død?»

Rødland løftet bare så vidt på et øyenbryn, men det var nok til å fortelle hva han mente om spørsmålet.

«Du kan jo se selv,» sa han.

Edvard lurte et øyeblikk på om han skulle vente til teknikerne hadde ankommet, slik at han ikke kontaminerte åstedet enda mer, men slo tanken fra seg. Han ville se omgivelsene og offeret med en gang, visste hvor viktig det var å få et umiddelbart inntrykk.

Han tok av seg den våte frakken og ga den til en av betjentene. Ingen vits i å dryppe regnvann overalt. De våte sålene på goretexskoene laget en knirkende lyd mot parketten. Lysene var tent i alle rom, la han merke til, selv om det fremdeles bare var ettermiddag.

Han stanset midt på gulvet i den innerste stuen. Mannen satt lent opp mot en radiator under vinduet. Det var noe med den totale ubevegeligheten og hvordan hodet hang slapt ned på brystet, som gjorde det utelukket at det fantes liv der.

Dagslyset som falt inn fra vinduet bak liket, gjorde det vanskelig å se detaljene. Edvard tok noen skritt nærmere, gikk ned på huk og tok inn de massive hodeskadene. Blodet hadde dryppet fra hodet og laget en dam mellom lårene. En bit gaffateip var klistret over munnen. Håndleddene hadde blitt stripset fast til hver sin ende av radiatoren, slik at han satt med utstrakte armer. Det fikk Edvard til å tenke på en sittende Kristus-skikkelse.

Eller en fugl som var i ferd med å lette.

Begge bildene virket fullstendig malplasserte, tenkte han. Eller kanskje ikke. Noen ganger prøver underbevisstheten vår å si oss noe.

Han så seg rundt, prøvde å danne seg et bilde av hva som kunne ha skjedd i dette rommet. Noen få inntrykk kunne være avgjørende for hvilken retning etterforskningen tok. Han kjørte en sakte film i hodet, så for seg mennesker bevege seg i tid og rom, før de kolliderte. Eksploderte. Filmen han så for seg, var stum, uten lydspor. Hadde noen ropt, skreket? Hvorfor gaffateipen? Edvard visste ikke.

Stuene var velstelte og ryddige. Ingen personlige eiendeler forstyrret ordenen som hersket. Prydgjenstander var dandert med omhu i små tablåer. På sofabordet sto det en stor vase med hvite liljer. Ingenting brøt inntrykket av kostbar eleganse, bortsett fra det døde mennesket foran radiatoren. Det var en voksen mann som satt der, kanskje i femti- eller til og med sekstiårene. Det var vanskelig å si, for blodet hadde omgjort ansiktet til en grotesk maske.

Alt Edvard så for seg foreløpig, var en mulig rekkefølge på begivenhetene. Han visste at ting ville bli tydeligere etter hvert. Bit for bit ville etterforskningen avdekke et hendelsesforløp.

Han gikk ut igjen i gangen, der Rødland og de to betjentene ventet tålmodig.

«Hvor mange av dere har vært der inne?»

«Bare jeg,» sa Rødland.

«Greit. Du blir her. Dere to andre går ut og setter dere i en av bilene. Snu den slik at dere kan holde øye med porten og eventuelt assistere den stakkars jenten som trakk det korteste strået.»

De tuslet ut, og han vendte oppmerksomheten mot Rødland igjen. «Hvem meldte saken inn?»

«Ektefellen. Hun kom hjem og fant mannen død.»

«Hvor er hun nå?»

«Sitter ute i en av patruljebilene sammen med en betjent.»

 

Edvard satte seg i passasjersetet og vred kropp og nakke så godt han kunne for å snakke med de to kvinnene som satt tett sammen i baksetet. Politibetjenten var ung, med blond flette og røde kinn, Ved siden av henne satt en adskillig eldre kvinne med ullteppe over skuldrene og stirret tomt fremfor seg, sminken hennes så utflytende at det minnet Edvard om en Halloween-maske. Edvard presenterte seg og spurte om hun orket å gi en kort forklaring.

Kvinnen åpnet munnen, kremtet, svelget tungt, kremtet igjen, som om noe hadde satt seg fast i svelget. Det lyse håret, antagelig bleket, var satt opp i en løs knute festet med en klemme. Mesteparten av håret var glidd ut fra klemmen og hang i tynne fliser rundt ansiktet.

«Hva heter du?» spurte han den eldste kvinnen og prøvde å gjøre stemmen trygg og rolig. Han visste at det å inngi tillit var nøkkelen til å lokke frem de intime betroelsene.

«Jeg …» sa hun, men kom ikke lenger før hun begynte å skjelve ukontrollert.

«Hun heter Evelyn Welde,» sa politibetjenten. «Vi har fått pratet litt, men nå tror jeg kanskje at fru Welde bør ta en liten tur på legevakten. Det virker som hun er i en form for sjokk. Hun er iskald på hendene, og pulsen er veldig høy.»

Hun rødmet og så litt ubekvem ut da hun sa det, som om hun visste at hun langt overskred grensen for sin autoritet.

«Hvis du tror det, er det best vi gjør det slik,» sa Edvard etter noen sekunders nøling.

 

Mens ambulansefolkene fikk geleidet fru Welde inn i bilen og ned på båren, trakk han betjenten til side.

«Hva heter du?» spurte han.

«Henny Haraldseid.»

«Hva fikk du ut av henne?»

«Hun har vært på Geilo noen dager med tre venninner. Da hun kom hjem i dag, fant hun mannen sin ille tilredt og livløs i stuen. Først snakket hun ganske greit og sammenhengende, men så var det som om realitetene gikk opp for henne, og da gikk alt i stå.»

«Greit. Vi må prøve å finne noen slektninger som kan ta seg av henne.»

Hun holdt opp en liten notisbok. «De har en voksen sønn som jobber i Oslo. Jeg har fått navnet.»

«Du har kanskje navnet på offeret også?»

«Ja. Han heter August Welde.»

«Det navnet har jeg hørt før.»

«Ja,» sa Henny Haraldseid. «Han er dommer i Gulating lagmannsrett. Eller var …» rettet hun seg selv.

De fleste drap ble begått mellom nære familiemedlemmer, andre fordi offeret tilfeldigvis hadde befunnet seg på feil sted til feil tid, men opplysningen åpnet opp for en uendelighet av andre muligheter. Edvard visste at den unaturlige roen som hersket rundt åstedet, ikke ville vare lenge.

«Ok. Du blir med henne i ambulansen. Følg med helt inn til legen. Jeg vil vite alt hun sier og gjør.»

Mens ambulansen kjørte ut porten, langsomt som en begravelsesbil, inngikk Edvard et veddemål med meg selv om det var pressen eller åstedsgranskerne som ville dukke opp først. Han trodde det var pressen og så allerede for seg overskriftene og spekulasjonene. Så ringte han til politiinspektør Gunnar Malthus for å forberede ham på hva som ville komme. Malthus lyttet taust før han begynte å banne, lavt og lenge.

«Jeg kommer, Matre,» sa han.

«Hit? Hvorfor det?» spurte Edvard, hadde ikke det minste behov for å ha en overordnet trampende rundt på åstedet, men han snakket til en død telefonlinje. Malthus hadde allerede lagt på.

Et minutt senere sto den første journalisten foran porten.


KAPITTEL 2

Pressen hadde fått sitt, noen selvfølgeligheter etterfulgt av en rekke det kan jeg ikke kommentere på det nåværende tidspunkt, inntil de ble lei av å stille de samme spørsmålene på nye måter. Ikke engang offerets identitet hadde Malthus vært villig til å bekrefte der han sto under en enorm, svart paraply.

Imens hadde åstedsgranskerne kommet godt i gang med sine rutiner. De hadde satt opp noe som til forveksling lignet et partytelt i hagen, et sted hvor de kunne ha utstyr og ikke minst drakter til å kle opp alle som skulle inn i huset. Edvard hadde for lengst tatt på sin. Inspektør Malthus prøvde å holde balansen på én fot mens han tok på seg sin, men ga snart opp og fant en kasse å sitte på.

«Jeg hater disse greiene,» sa han, rød i ansiktet, mens han strevde med å få tredd buksebenet over en sko som minst måtte være størrelse 47.

Førstebetjent Glen Hede var allerede klar. Han hadde samme rang som Edvard, men var en god del yngre, en mager mann med lutende skuldre. Han hadde et hengende øyelokk som fikk ham til å se vekselvis vek og upålitelig ut, noe som ikke kunne være lenger fra sannheten. Han var en dyktig politimann, av den typen som ikke hadde noe liv utenom jobben.

«Skal vi gå inn, da,» sa Malthus i en tone som om det var han som hadde ventet på dem og ikke omvendt. Den hvite drakten satt stramt over kulemagen, og hetten gjorde barten enda mer prominent enn vanlig.

 

Det var lagt ut plater på gulvet, en sti fra entreen og helt frem til offeret. Edvard, Glen Hede og Malthus sto i en halvsirkel og stirret på den døde.

«Er det helt sikkert at det er dommeren?» spurte Glen Hede.

«Konen sa det var ham,» sa Edvard.

«Jeg vet det, men …»

Inspektør Malthus gikk ned på huk, slik Edvard hadde gjort tidligere, og myste nærsynt mot liket.

«Det er ham.»

«Kjente du ham?» spurte Edvard.

«Jeg har truffet ham noen ganger, ja. Han var statsadvokat i mange år før han ble dommer.»

«Hva sa legen?» spurte Glen Hede.

«At han utvilsomt var død,» sa Edvard.

«Ja, hva skulle vi gjort uten legevitenskapen.»

Malthus gjorde en irritert bevegelse. «Hva med tidspunktet? Det er det vi må vite, er det ikke?»

«Du vet hvordan de er. Med hundre forbehold endte legen opp med at det skjedde en eller annen gang i går kveld, mellom klokken åtte og midnatt.»

En av åstedsgranskerne kremtet utålmodig. Malthus snudde seg og ga ham et blikk, før han vendte seg mot Edvard.

«Hva er førsteinntrykket?»

«Jeg tror … at han ble slått ned med en gang han kom inn i dette rommet,» sa Edvard. «Gjerningspersonen kan ha stått der, på venstre side av døråpningen.»

«Slått med hva?»

«Noe tungt. Som for eksempel en …»

«Det ligger en slags hammer under sofaen,» sa åstedsgranskeren. «Vi lot den ligge så lenge.»

Edvard nikket. «Det kan nok stemme. Jeg vil tro at offeret var bevisstløst da han ble slept over gulvet og stripset til radiatoren.»

«Hvorfor?» sa Glen Hede.

«Si det,» sa Edvard. «For å spørre ham om noe, kanskje?»

«Hva skal da poenget være med tapen?» fnøs Malthus.

«Kanskje for at han ikke skulle skrike,» sa Glen Hede. «Hvis han ble torturert.»

«Kanskje,» sa Edvard. «Men det er langt til naboene. Og jeg kan ikke se noe tegn til tortur.»

«Alt dette blir bare spekulasjoner,» sa Malthus brått. Så snudde han seg og begynte å gå mot utgangen, omhyggelig med ikke å trå utenfor platene. De to andre fulgte etter, som andunger etter andemor.

«Greit,» sa Malthus da de hadde fått av seg de klamme overtrekksdraktene. «Dere får sette i gang. Matre, du leder etterforskningen, men jeg vil ha dere begge to på saken. Det er vel unødvendig å si at dette har høyeste prioritet. Alt annet får vente. Det kommer til å bli et helsikes kjør fra media. Bare henvis dem til meg hvis de maser. Dere får de ressursene dere trenger, innen rimelighetens grenser.»

 

I hjørnet av teltet lå en paraply. Sannsynligvis tilhørte den en av teknikerne som nå krøp rundt på alle fire inne i huset, men selv om Edvard hadde vært lenge borte, visste han såpass at paraplyer ikke ble omfattet av den private eiendomsretten i denne byen. Han slo den opp og flyttet seg utenfor hørevidde av både politifolk og presse, kjente hvordan skoene sank nedi den vasstrukne plenen mens han fant frem telefonen fra innerlommen.

«Vent et øyeblikk,» sa Carla. «Jeg skal bare …»

Edvard hørte skrittene hennes over gulvet, deretter lyden av en dør som ble lukket.

«Jeg er akkurat ferdig med å skifte,» fortsatte hun med lys stemme.

«Det gikk forresten bra i retten i dag,» fortsatte hun. «Klienten tror jeg vant saken for ham, men han er gal. Han kommer til å bli dømt, og det er like greit, siden fyren er skyldig som faen. Men ikke siter meg på det, altså.»

Carla hørtes glad og opprømt ut, slik hun ofte gjorde når hun kom fra retten. Edvard kunne forstå at det tok tid å komme seg nedpå igjen, omtrent slik en skuespiller hadde det etter en forestilling, derfor pleide han å la henne prate i vei, men i dag avbrøt han talestrømmen.

«Jeg kan ikke komme fra i dag.»

«Hva? Vi har bestilt bord, og …»

«Du må avbestille.»

Ikke et ord om hvorfor eller hva som hadde skjedd.

Det var stille på linjen et øyeblikk. «Jeg hadde gledet meg.»

Han så seg rundt, oppmerksomheten hans var allerede et annet sted enn hos Carla. Regnet falt så tett og hardt at det så ut som det laget striper i luften. Malthus hadde ikke kommet lenger enn til porten, hvor han på nytt måtte takle en sperreild av spørsmål. Sannsynligvis hadde journalistene for lengst funnet ut hvem som bodde i huset, men det kunne ikke politiet bekrefte før de hadde fått varslet den nærmeste familien.

I øyekroken skimtet Edvard Glen Hede som prøvde å fange oppmerksomheten hans.

«Vi tar det igjen, Carla,» sa Edvard. «Jeg lover, men nå må jeg løpe.»


KAPITTEL 3

Carla var både skuffet og sur. Tenkte at hun kunne ha spart seg den nye kjolen. Hun kastet et blikk på klokken. Mindre enn en halvtime til de skulle være på restauranten. Han kunne i det minste gitt beskjed litt før. Og så bare overlate til henne å avbestille, som om hun var en kontormedhjelper! Akkurat det fikk henne til å koke.

Det var mindre enn en måned siden Edvard hadde kommet til byen. Han og Carla hadde vært kjærester, eller elskere, eller hva de nå hadde vært, i åtte måneder, hadde reist frem og tilbake mellom Bergen og Oslo når de hadde anledning. Inntil Edvard bare ringte en dag og sa at han hadde fått ny jobb og skulle flytte til Bergen. Å dømme etter den henslengte måten han sa det på, skulle man tro at det var en tilfeldighet og ikke hadde noe med henne å gjøre, men det hadde det selvsagt. De var inne i en slags prøveperiode, det var saken. Og da var det ikke noe sjakktrekk av Edvard å behandle henne på denne måten.

Hun gikk irritert frem og tilbake på gulvet et par ganger. Så sitt eget speilbilde i vinduet og stanset, strøk hendene over hoftene, kjente hvor glatt og tynt stoffet var. Egentlig hadde kjolen vært for dyr, men hun hadde kjøpt den allikevel fordi hun hadde følt seg sexy i den.

Og det var egentlig hele poenget med kvelden. Det var Carla som hadde foreslått at de skulle bestille bord på den visstnok svært gode restauranten, men ikke fordi hun var så veldig opptatt av mat. Det var mer som … et langt og dyrt forspill, tenkte hun. Pene klær, god service, mat og noen glass vin, se hverandre inn i øynene, ja, hvorfor ikke, det skadet aldri med litt romantikk, men så hjem for å ha god sex.

Det hadde vært planen. Og så bare … kan ikke komme fra i dag.

Carla bestemte seg brått, hev på seg en kåpe og trampet ut i bergenskvelden.

 

Hovmesteren var proff. Han leet ikke på et øyelokk da hun sa at det dessverre bare ble henne denne kvelden. Hun slapp å vente i baren, ble geleidet rett til et bord, som på magisk vis bare inneholdt én kuvert, ikke to. Kelneren ga henne litt ekstra oppmerksomhet, følte hun. Det skyldtes ikke at han flørtet. Mest sannsynlig syntes han bare synd på henne fordi hun var den eneste i hele lokalet som satt alene, noe som vakte diskré oppmerksomhet hos de andre gjestene. Kvinnene så på henne med en blanding av forakt og medynk. Samtidig var det at hun var alene, en trussel for dem. Hun kjente en slags frihet, makt når hun så på dem.

Mennene hadde noe annet i blikket. Alene var hun en mulighet. Det plaget henne ikke. Menn hadde alltid sett på henne med begjær, ikke fordi hun var spesielt vakker, men fordi de fornemmet at de aldri helt kunne få henne.

Hun bestilte det hun hadde lyst på, uten hensyn til pris: fem retter og en vinpakke. Det føltes som en slags protest mot at Edvard hadde sviktet, selv om hun innså at det var langt fra logisk. Måltidet og kjolen kom til å gjøre et solid innhogg i kontoen. Da hun hadde presset ned den siste retten og satt med det siste vinglasset, var hun i overkant mett. Kanskje litt beruset også.

Kelneren kom og spurte om hun ville ha noe til kaffen.

«Den herren ved bardisken spør om han kan få kjøpe en drink til deg,» sa han.

Carla så vantro på ham. «Seriøst? Er det noen som gjør slikt i våre dager, bortsett fra på film.»

Han smilte. «Da takker jeg nei på dine vegne.»

«Gjør det,» sa Carla. «Og så kan du gi meg en konjakk. Som jeg altså vil betale selv.»

Hun kunne se hvordan fyren som hadde tilbudt henne drinken, allerede var i ferd med å reise seg da kelneren bøyde seg over ham og sa noe. Carla kunne se at han dro en hånd over det glatte, tilbakestrøkne håret, slapp kroppen ned på barkrakken igjen og tok på seg et smil. Han hadde på seg solbriller. Hvem faen hadde det om kvelden, innendørs, på høsten?

Carla tok seg god tid med kaffen og konjakken. Hun betalte og var i ferd med å reise seg for å gå da en skygge falt over bordet. Hun trengte ikke å se opp for å vite hvem det var: fyren fra baren.

Hun kjente hvordan all skuffelsen og frustrasjonen over måten Edvard hadde brutt avtalen deres uten videre, steg opp i henne.

«Gå din vei,» sa hun uten å se opp. «Bare forsvinn.»

Han forsvant ikke. I stedet bøyde han seg over henne, så tett at hun kjente den altfor sterke lukten av etterbarberingsvann.

«En så vakker kvinne bør ikke tilbringe hele kvelden alene.»

Replikken var så ufattelig banal og blottet for originalitet at Carla lukket øynene et øyeblikk. Så kjente hun en hånd på skulderen, fingre som strøk nesten umerkelig over bar hud, og eksploderte. Hun reiste seg så raskt fra stolen at den veltet bak henne. Hun lot raseriet flomme fritt.

«Hva i helvete er det du tillater deg?» skrek hun. «Hold de ekle fingrene dine unna meg!»

Det ble helt stille i lokalet. Bare den obligatoriske muzaken lot seg høre idet alle gjestene snudde seg mot mannen som sto fastfrosset midt på gulvet. Den eneste som ikke stirret på ham, var Carla. Hun hadde allerede snudd seg og var på vei ut. Uansett hadde hun bevisst unngått å se rett på ham. Visste at det ikke ville føre noe godt med seg.

 

Hun kjente seg litt full, men nesten lykkelig da hun kom ut på gaten. Det kjentes som om raseriutbruddet hadde fått henne i balanse. Regnværet hadde gitt seg mens hun spiste, gatene var overlatt til stillheten. Lyset fra gatelyktene funklet i den våte asfalten.

Først da Carla kom hjem, gikk inn på nettet og så overskrifter som Dommer funnet drept og Angrep mot rettsstaten lyse mot seg, skjønte hun hvorfor Edvard hadde meldt avbud.

 

*

 

Klokken var nesten to da Edvard låste seg inn på hybelen. Han visste at selv om han kunne jobbet døgnet rundt de første dagene etter et drap, var det likevel lurt å få noen timers søvn. I hvert fall dersom det tok tid å løse saken, og noe sa ham at dette var et slikt tilfelle. Han vrengte av seg klærne og krøp under dynen. For en gangs skyld var det helt stille i huset. Allikevel lot søvnen vente på seg. Tankene på alt som måtte gjøres neste dag, svirret gjennom hodet i en ustoppelig strøm.

De tynne gardinene slapp inn nok lys til at han kunne skimte omgivelsene rundt seg. Nesten ingen ting her var hans eget, bortsett fra klærne i skapene og toalettsakene på badet.

Og maleriet som hang på motsatt vegg fra der han lå og vred seg.

Det var umulig å skimte detaljer i mørket, men det var heller ikke nødvendig. Han kunne se det tydelig for seg når han ville. Like tydelig som han kunne se for seg hun som hadde malt det.

For tusende gang lurte han på hvorfor han ikke hadde pakket det bort etter at Victoria forlot ham. Hun ville kanskje påstått at det var omvendt, at det var han som forlot henne. Det spilte ingen rolle. Hun hadde feilet, og han hadde vært for svak til å tåle det. Kanskje var det derfor han beholdt bildet. Ikke for å huske kjærligheten, men for å huske sin egen svakhet.


KAPITTEL 4

Edvard lot blikket gli fra ansikt til ansikt. Åtte erfarne etterforskere hadde fått beskjed om å legge bort det de holdt på med – enten det var narko, overgrep eller vold – og konsentrere seg om drapet på lagdommer August Welde. Noen av dem hadde blitt innkalt allerede kvelden i forveien, andre var bedt om å komme på morgenmøtet. To unge aspiranter, en av dem Henny Haraldseid, var blitt utlånt fra ordensavdelingen og satt som tente lys nederst ved bordet. Glen Hede og Edvard selv var de to siste. Tolv i alt.

«Alle har fått med seg hva som skjedde i går,» begynte Edvard. «Men for ordens skyld: Lagdommer August Welde ble funnet slått i hjel hjemme hos seg selv. Drapet ble ringt inn av konen i går klokken 17.37, men alt tyder på at han ble myrdet kvelden i forveien.»

Han tok en slurk vann, kjente at han var tørr i munnen. Så løftet han blikket og så ut over forsamlingen foran seg. De fleste av dem var fullstendig ukjente for ham.

Fra tiden i Kripos var han vant til å jobbe med de lokale politikamrene, men den gang hadde han sitt eget team med seg, folk han kjente og stolte på. Tillit gikk begge veier, måtte han minne seg selv på. De kjente ikke ham heller. Edvard var outsideren, nykommeren, allikevel skulle han lede dem. At han hadde vokst opp blant blokkene i Fyllingsdalen, rett på den andre siden av Løvstakken, hjalp heller ikke. I Bergen ble alle fra Kripos ansett som bedrevitende østlendinger, samme hva slags dialekt de snakket. Han leste skepsis i øynene til flere av dem.

Og utålmodighet.

Dette vet vi allerede, sa ansiktene mens han snakket. La oss komme videre.

Det var hans jobb å snu den svake motviljen til noe positivt, få dem til å tro på ham, på gruppen, på veien de staket ut. Han behersket denne jobben, sa han til seg selv, bedre enn nesten alle andre. Det var derfor han hadde søkt seg hjem til Bergen, for å restarte karrieren.

«De av dere som har studert bildene fra åstedet, vil ha merket spesielt to ting. Det ene er at offeret var stripset til radiatoren. Det andre er at munnen hans var tapet igjen. Hva slags betydning dette har, får vi komme tilbake til, hvis ikke … ja, du ville si noe?»

Det siste var henvendt til en rødmusset mann som Edvard anslo til å være i slutten av førtiårene.

«Hvis morderen har hatt med seg strips, kan vel det tyde på at dette var et planlagt drap? I motsetning til for eksempel en innbruddstyv som ble overrasket og reagerte med vold, mener jeg.»

«Ikke nødvendigvis,» protesterte en skallet mann med fremstående adamseple og nikotingule fingre, som så ut som han måtte være langt over pensjonsalderen. «Jeg har strips liggende i kjøkkenskuffen hjemme. Bruker de til alt mulig.»

Flere andre begynte å snakke i munnen på hverandre.

Dette er Bergen, tenkte Edvard, byen hvor menneskene snakker raskere enn de tenker.

«Hva heter du?» spurte Edvard og rettet en pekefinger mot den rødmussede. Han måtte heve stemmen litt for å skjære gjennom.

«Jeg? Bjarne Bønes.»

«Før vi begynner å fordele oppgaver, vil jeg bare påpeke at sånn som jeg ser det, finnes det tre mulige scenarioer for dette drapet. Det ene er at vi kan stå overfor et innbrudd som har gått galt. August Welde kan ha overrasket tyven og blitt drept. Både stripsene og tapen foran munnen kan være forenlig med et slikt handlingsforløp, hvis vi forutsetter at tyven ikke forsto at han hadde tildelt offeret dødelige slag, og derfor bare ville sørge for at han kunne fortsette å jobbe uforstyrret.»

En hånd ble rakt i været av en voksen kvinne som Edvard visste jobbet med sedelighetssaker til daglig. Han nikket som tegn på at hun kunne snakke.

«Er det noe tegn til innbrudd?» spurte hun.

«Ingen åpenbare tegn, men foreløpig tør jeg ikke avvise muligheten helt.»

«Ok,» sa hun. «Men det betyr vel at den teorien ikke er øverst på listen?»

«Stemmer,» sa Edvard. «Den andre muligheten er at Welde ble drept av noen som hatet ham på grunn av jobben hans. Det er selvsagt det alternativet som har skapt store overskrifter i media, forskjellige varianter av Dette er et angrep på rettsstaten. Og for en gangs skyld har media rett: Hvis han virkelig ble myrdet fordi han har avsagt en dom, eller fordi han var aktor i en straffesak, så er det alvorlig. For samfunnets, men også for vår egen del er det særdeles viktig at vi pågriper gjerningsmannen.»

Han så ingen tegn til skepsis nå, bare alvorlige ansikter og hoder som nikket sakte. Det var som om det først nå gikk opp for dem at dette drapet på et vis berørte dem direkte. Politifolk, aktorer og dommere, alle var de en del av det samme, store maskineriet som sørget for at lover ble overholdt og at forbrytere fikk som fortjent.

Det var Bjarne Bønes som brøt tausheten først. Det ante Edvard at han ikke var en mann som klarte å holde kjeft veldig lenge av gangen.

«Du nevnte tre muligheter,» sa han. «Hva er den tredje?»

«Den vanlige,» sa Edvard.

«Ektefellen!» utbrøt Henny Haraldseid før han fikk sagt mer.

Alle snudde seg mot henne.

«Unnskyld,» sa hun, sprutrød i ansiktet. «Jeg bare tenkte …»

«Du tenkte helt rett,» sa Edvard og smilte, først til henne, deretter til alle i rommet mens han slo ut med hendene. «Det kan alltid være en i familien, ikke sant?»

De humret litt av det.

«Jeg skal ta en prat med Evelyn Welde, avdødes kone, så snart som det er mulig,» fortsatte han. «Ellers snakket jeg med førstelagmannen i går kveld. Naturlig nok var hun temmelig sjokkert, men hun lovet å fremskaffe en oversikt over saker som August Welde har vært involvert i. Hun kunne også fortelle at August Welde denne uken sto midt i en sak mot en rumener som er tiltalt for menneskesmugling, vold og hallikvirksomhet. Tiltalte bor sammen med en bråte landsmenn som ifølge gode kilder her på huset er involvert i samme bransje.»

«En utrivelig bande. Jeg var med og etterforsket den saken,» sa Mia Johnsrud. Hun var en av de få Edvard husket navnet på, minneverdig kanskje bare fordi hun hadde blonde krøller som nektet å la seg temme av strikker, klemmer eller klyper. Eller fordi hun var kvinne og ganske pen. Edvard mente å ha snappet opp at hun hadde to små barn hjemme.

«Da følger du opp rumenersporet, Mia,» sa han. «Og når vi får oversikten fra domstolen, må noen gå gjennom dem og prøve å sortere ut saker som kan være relevante med hensyn til alvorlighetsgrad, voldspotensial og eventuelle trusler som har fremkommet.»

«Det kan jeg ta,» sa mannen med de nikotingule fingrene. «Hva med statsadvokatembetet? Skal jeg ta de sakene også?»

«La oss vente og se på omfanget,» sa Edvard. «Jeg har ikke fått snakket med dem ennå. Videre venter vi på en foreløpig obduksjonsrapport fra Gades …»

«Jeg snakket med dem før møtet,» skjøt Glen Hede inn. «De skulle prioritere saken. Kanskje får vi noe allerede i morgen.»

«La oss håpe det. Hva med åstedsgranskerne? Har du snakket med dem også?»

«Ja,» sa Glen Hede uten å fortrekke en mine. «Jeg ringte Urs Kelin, men som vanlig var det umulig å få noen konkret tidsramme ut av ham. Det er irriterende, selvsagt, men han er flink, metodisk og grundig.»

Edvard hadde aldri truffet Urs Kelin og visste ingen ting annet om mannen enn at han ledet kriminalteknisk avdeling. Han bestemte seg for å ta en prat med ham så snart som mulig.

«Bra,» nikket Edvard. Nok en gang studerte han ansiktene rundt bordet. Heller enn skepsis, mente han å kunne lese varierende grader av besluttsomhet der.

«La oss knekke denne saken, folkens,» sa han. «Jo før, jo heller, sånn at vi slipper å kalle inn mine gamle kolleger fra Oslo. Dere vet hvordan de er: overbevist om at resten av landets politistyrker består av bondetamper og provinsielle tullinger.»

«Hva? Er det sånn de oppfatter oss,» sa Bjarne Bønes med tilgjort sjokk.

«Er redd for det,» sa Edvard. «Og jeg burde vite det, så lenge som jeg jobbet i Kripos.»

 

Etterpå var Edvard ganske fornøyd. Bortsett fra en litt rotete start, virket det som det var god energi i gruppen. De fleste av dem hadde lang erfaring, og han kunne stole på at Glen holdt orden på detaljene. I løpet av møtet hadde det rent inn meldinger på telefonen, så han. De fleste var fra journalister. Dem kunne han trygt ignorere og overlate til Malthus å ta seg av, men én var fra broren, Bjørn.

Har lest aviser på nettet og regner ikke med at du kan komme i Cecilies bursdag i kveld.

Edvard kjente det vanlige stikket av dårlig samvittighet. Han hadde ennå ikke besøkt broren etter at han flyttet hjem igjen, og hadde helt glemt at svigerinnen hadde bursdag.

Nei, det går ikke. Hils og si gratulerer, skrev han.

Svaret kom umiddelbart. Send henne en melding selv. Det har du tid til.

